CELEX: 32014R0503
Language: hu
Date: 2014-05-08 00:00:00
Title: A Bizottság 503/2014/EU végrehajtási rendelete ( 2014. május 8. ) az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő kisebb jelentőségű módosítás jóváhagyásáról (Muscat du Ventoux [OEM])

16.5.2014   
            
            
               HU
            
            
               Az Európai Unió Hivatalos Lapja
            
            
               L 145/22
            
         A BIZOTTSÁG 503/2014/EU VÉGREHAJTÁSI RENDELETE
   (2014. május 8.)
   az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő kisebb jelentőségű módosítás jóváhagyásáról (Muscat du Ventoux [OEM])
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 53. cikke (2) bekezdésének második albekezdésére,
   mivel:
   
               (1)
            
            
               Az 1151/2012/EU rendelet 53. cikke (1) bekezdésének első albekezdésével összhangban a Bizottság megvizsgálta Franciaország kérelmét, amely az 378/1999/EK bizottsági rendelet (2) alapján bejegyzett „Muscat du Ventoux” oltalom alatt álló eredetmegjelöléshez kapcsolódó termékleírás módosításának jóváhagyására irányul.
            
         
               (2)
            
            
               A kérelem a termékleírásnak a termék leírása, a földrajzi terület, a származás igazolása, az előállítás módja, a címkézés, a nemzeti előírások és az ellenőrzésért felelős szervek elérhetőségei, valamint a földrajzi területen történő csomagolásra vonatkozó előírás törlése tekintetében történő módosítására irányul.
            
         
               (3)
            
            
               A Bizottság megvizsgálta és indokoltnak találta a szóban forgó módosítást. Mivel a módosítás az 1151/2012/EU rendelet 53. cikke (2) bekezdésének harmadik albekezdése értelmében kisebb jelentőségű, a Bizottság azt az említett rendelet 50–52. cikke szerinti eljárás alkalmazása nélkül jóváhagyhatja,
            
         ELFOGADTA EZT A RENDELETET:
   1. cikk
   A „Muscat du Ventoux” oltalom alatt álló eredetmegjelölés termékleírása e rendelet I. melléklete szerint módosul.
   2. cikk
   Az egységes dokumentumnak a termékleírás főbb elemeit tartalmazó, egységes szerkezetbe foglalt szövege e rendelet II. mellékletében található.
   3. cikk
   Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. május 8-án.
      
         
            a Bizottság részéről,
         
         
            az elnök nevében,
         
         Dacian CIOLOȘ
         
            a Bizottság tagja
         
      
   
   
      (1)  HL L 343., 2012.12.14., 1. o.
   
   
      (2)  HL L 46., 1999.2.20., 13. o.
   
   
      I. MELLÉKLET
      A Bizottság jóváhagyja a „Muscat du Ventoux” oltalom alatt álló eredetmegjelöléshez kapcsolódó termékleírás alábbi módosításait:
      1.   „A termék leírása” szakasz
      
      A termék leírása kiegészült a „Muscat du Ventoux” bejegyzett eredetmegjelölést meghatározó nemzeti jogszabályban előírt feltételekkel, nevezetesen az eredetmegjelöléssel ellátott termék analitikai jellemzőire (refrakciós mutató, cukor-sav arány) és a bogyók jellemzőire (forma, minimális súly) vonatkozó rendelkezésekben foglaltakkal. A szóban forgó rendelkezések korábban is szerepeltek az európai uniós szinten bejegyzett termékleírásban, „Az előállítás módja” című pontban.
      2.   „A földrajzi terület meghatározása” szakasz
      
      A termékleírás felsorolja, hogy az előállítás mely szakaszait kell – az előállítás módjára vonatkozó rendelkezések alkalmazásának következményeként – kötelezően a földrajzi területen belül elvégezni.
      A földrajzi területet alkotó települések jegyzéke a termékleírásban az OEM meghatározásáról szóló 1997. augusztus 22-i nemzeti szintű rendeletben szereplő felsorolás alapján szerepel. A települések számával kapcsolatos korábbi számolási hiba miatt a földrajzi területet alkotó települések számát módosítani kellett.
      A termékleírás pontosítja a „Muscat du Ventoux” előállítására alkalmas parcellák azonosításának módszerét.
      3.   „A földrajzi területről való származást igazoló elemek” szakasz
      
      A nemzeti jogalkotás és szabályozás változásaira tekintettel „A terméknek a meghatározott földrajzi területről való származását igazoló elemek” szakasz szövegét egységesítették, többek között a termék és előállítási feltételeinek nyomonkövethetőségére vonatkozó jelentéstételi és nyilvántartási kötelezettségek tekintetében.
      Ezek a módosítások az eredetmegjelölések ellenőrzésére szolgáló rendszernek a mezőgazdasági, erdészeti, élelmiszer-ipari és tengeri termékek hasznosításáról szóló, 2006. december 7-i 2006-1547. sz. törvényerejű rendelet (Ordonnance n
         o
         2006-1547 du 7 décembre 2006 relative à la valorisation des produits agricoles, forestiers ou alimentaires et des produits de la mer) által bevezetett reformjával kapcsolatosak.
      Emellett a termék történetére vonatkozó információk a „Kapcsolat a földrajzi területtel” szakaszba lettek áthelyezve.
      4.   „Az előállítás módja” szakasz
      
      „Az előállítás módja” szakasz kiegészült a „Muscat du Ventoux” eredetmegjelölést elismerő – az OEM jelölés elismerésére irányuló eredeti kérelem mellékletében szereplő – nemzeti szintű rendelet által előírt egyes rendelkezésekkel, nevezetesen a következő feltételek tekintetében:
      
                  —
               
               
                  a szőlőtőkék termőre forduláshoz szükséges minimális kora,
               
            
                  —
               
               
                  a telepítési sűrűség,
               
            
                  —
               
               
                  a metszési módszerek,
               
            
                  —
               
               
                  tőkénkénti terhelés és engedélyezett növénymagasság,
               
            
                  —
               
               
                  a betakarítás megkezdésének feltételei és a hozamokra vonatkozó kötelezettségek,
               
            
                  —
               
               
                  a hűtőkamrákban hosszan eltárolt szőlőre alkalmazandó egyedi rendelkezések.
               
            Végezetül a refrakciós mutatóra vonatkozó szabályoktól rendkívüli időjárási körülmények esetén engedélyezett eltérésekre, a betakarítás kezdő időpontjára, valamint a hozamokra vonatkozó rendelkezéseket törölték a termékleírásból, mivel ezek a rendelkezések elvesztették létjogosultságukat.
      5.   „A címkézésre vonatkozó egyedi szabályok” szakasz
      
      A címkézésre vonatkozó előírások a következők szerint módosultak:
      
                  —
               
               
                  kötelező lett az európai uniós AOP (OEM) jelzés elhelyezése a terméken,
               
            
                  —
               
               
                  az előírásokat ahhoz igazították, hogy a csomagolást többé nem szükséges a földrajzi területen belül elvégezni, illetve hogy módosultak a termékek azonosítására vonatkozó feltételek. Jelenleg a termékek azonosítására a nyomonkövethetőséget biztosító, a csomagolás külső részén elhelyezett szalagcímke szolgál. Tekintettel arra, hogy a kérelem értelmében ezentúl a csomagolást nem kötelező a földrajzi területen belül elvégezni, a szalagcímkét a betakarító tálcákra, illetve a hosszan eltárolt szőlő esetében a hűtőkamrából való kihozatalkor kell elhelyezni. A terméken a későbbiekben a végleges csomagolás céljából végzett műveletekkor a címkén csak a szalagcímke számát kell megőrizni, hogy biztosítható legyen a termékek nyomonkövethetősége.
               
            6.   Nemzeti előírások
      
      Az ellenőrzési rendszer nemzeti reformjával összhangban a termékleírás kiegészült a vizsgálandó fő elemeket és az alkalmazandó értékelési módszereket meghatározó táblázattal.
      7.   Egyéb:
      
      
                  —
               
               
                  A termékleírásból törölték a csomagolás földrajzi területen belül való elvégzésére irányuló kötelezettséget, mely rendelkezés szükségtelenné vált.
               
            
                  —
               
               
                  „A kérelmező csoportosulás” és az „Ellenőrző szervek” szakaszok: a termékleírásban frissítették az eredetmegjelölés ellenőrzésért felelős szervek, valamint a csoportosulás nevét és elérhetőségeit, nevezetesen az ellenőrzés módjában bekövetkezett változások figyelembevételével.
               
            
   
      II. MELLÉKLET
      KONSZOLIDÁLT EGYSÉGES DOKUMENTUM
      A TANÁCS 510/2006/EK RENDELETE a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (1)
      
      „MUSCAT DU VENTOUX”
      EK-szám: FR-PDO-0105-0996-2012.4.24.
      OFJ () OEM (X)
      1.   Elnevezés
      
      „Muscat du Ventoux”
      2.   Tagállam vagy harmadik ország
      
      Franciaország.
      3.   A mezőgazdasági termék vagy élelmiszer leírása
      
      3.1.   A termék típusa
      
      1.6. osztály: Gyümölcs, zöldségfélék és gabonafélék, frissen vagy feldolgozva
      3.2.   Az 1. pontban szereplő elnevezéssel jelölt termék leírása
      
      A „Muscat du Ventoux” a hamburgi muskotály szőlőfajtából előállított, sötét színű étkezési szőlő. Bogyói többnyire meglehetősen nagy méretűek, piros magokat nem tartalmaznak, általában változatos színűek, ropogósak, egyszerre intenzív és elegáns muskotályos illatúak. A szőlőfürtök egyenletes képet mutatnak, súlyuk legalább 250 gramm, a bogyók egymástól elkülönülve, szabályszerűen oszlanak el rajtuk. A „Muscat du Ventoux” egyik jellegzetes vonása a szőlő éréskor egyre markánsabbá váló kékes színe. A bogyók felületét borító hamvasságot nem szabad eltávolítani. A szőlőkocsány duzzadt.
      A szőlő refrakciós mutatójának (IR) értéke meghaladja a 18-at (ami 169,3 g/l cukortartalomnak felel meg), a teljes cukor-sav arány (S/A) 25 fölött van (a cukor a teljes cukortartalom g/l értékében, a sav a borkősavtartalom g/l értékében értendő).
      3.3.   Nyersanyagok (kizárólag feldolgozott termékek esetében)
      
      –
      3.4.   Takarmány (kizárólag állati eredetű termékek esetében)
      
      –
      3.5.   Az előállítás azon műveletei, amelyeket a meghatározott földrajzi területen kell elvégezni
      
      A szőlő előállításának valamennyi műveletét a meghatározott földrajzi területen kell végrehajtani.
      3.6.   A szeletelésre, az aprításra, a csomagolásra stb. vonatkozó egyedi szabályok
      
      A hosszabban eltárolt szőlő tárolását a hűtőkamrába való gyors elraktározás, a termék minőségének megóvása és mindenfajta minőségromlás megelőzése érdekében a földrajzi területen belül kell elvégezni. A szőlő bogyóinak belsejében végbemenő gyors hőmérsékletcsökkenés a több hónapra történő eltárolás nélkülözhetetlen feltétele. A hűtőkamrából történő kivételkor rendszeres analitikai és érzékszervi vizsgálatokat kell végezni annak ellenőrzése érdekében, hogy a termék megőrizte jellegzetes tulajdonságait.
      3.7.   A címkézésre vonatkozó egyedi szabályok
      
      A „Muscat du Ventoux” eredetmegjelölésű szőlőn elhelyezett címke tartalmazza az eredetmegjelölés elnevezését, az Európai Unió AOP (OEM) szimbólumát, valamint a szalagcímkén szereplő számot.
      4.   A földrajzi terület tömör meghatározása
      
      A „Muscat du Ventoux” előállításának földrajzi területe három hegyvonulat találkozásánál helyezkedik el. Északról a Mont Ventoux, keletről a Vaucluse-hegység, délről a Luberon-hegylánc határolja. A földrajzi terület Vaucluse megyén belül a következő települések belterületét foglalja magában:
      Apt, Aubignan, Le Barroux, Le Beaucet, Beaumettes, Beaumont-du-Ventoux, Bédoin, Blauvac, Bonnieux, Cabrières-d'Avignon, Caromb, Carpentras, Caseneuve, Castellet, Crestet, Crillon-le-Brave, Entrechaux, Flassan, Fontaine-de-Vaucluse, Gargas, Gignac, Gordes, Goult, Joucas, Lacoste, Lagnes, Lioux, Loriol-du-Comtat, Malaucène, Malemort-du-Comtat, Maubec, Mazan, Ménerbes, Méthamis, Modène, Mormoiron, Murs, Oppède, Pernes-les-Fontaines, Robion, La Roque-sur-Pernes, Roussillon, Rustrel, Saignon, Saint-Didier, Saint-Hippolyte-le-Graveyron, Saint-Martin-de-Castillon, Saint-Pantaléon, Saint-Pierre-de-Vassols, Saint-Saturnin-lès-Apt, Saumane-de-Vaucluse, Vaison-la-Romaine, Venasque, Viens, Villars és Villes-sur-Auzon.
      5.   Kapcsolat a földrajzi területtel
      
      5.1.   A földrajzi terület sajátosságai
      
      5.1.1.   Természeti tényezők
      A Ventoux elnevezésű mikrorégióban sajátosan a területre jellemző geológiai és éghajlati viszonyok érvényesülnek.
      A talajok homokos, iszapos és agyagos jellegűek. E talajtani tulajdonságoknak köszönhetően alakult ki a régióban a minőségi bor- és étkezésiszőlő-termelés hagyománya.
      A területen mediterrán jellegű éghajlat uralkodik. E klíma legfőbb jellemzője a nyári napsütéses órák magas száma és az alacsony csapadékszintek. Az 1 900 m-nél magasabb Mont Ventoux hatására ugyanakkor az éjszakai órákban a hőmérséklet erősen lesüllyed. A hegyképződmény egyúttal megvédi a területet a Rhône folyó völgyét jellemző Mistral szél olykor igen erőteljes rohamaitól.
      Az alacsony éves csapadékszintek miatt kis nedvességtartalmú levegő rendkívül kedvező hatással van a szőlőtermésre.
      5.1.2.   Emberi tényezők
      A „Muscat du Ventoux” termesztésének hagyományai a vaucluse-i vidéken a XX. század elejére nyúlnak vissza. Vaucluse megyében 1914-től szerepelnek a feljegyzésekben hamburgi muskotályszőlő-ültetvények, mely szőlőfajból a „Muscat du Ventoux” szőlőt előállítják.
      A helyi termelők az előállítás földrajzi területén belül valódi hozzáértésre tettek szert a szőlő gondos nevelése, az egészséges, szép színű bogyók termesztése terén. A szőlőtermesztők a hajtások téli visszavágásával és a levélzet vegetatív időszakban történő gondozásával egész évben elősegítik a növények egészséges fejlődését és a bogyók megfelelő érését. A metszőollóval történő kézi betakarításban és a szőlőtermő parcellán történő átválogatásban szintén megmutatkozik a nemzedékről nemzedékre továbbadott, hosszú évtizedek tapasztalatából kiérlelt szaktudás.
      5.2.   A termék sajátosságai
      
      A „Muscat du Ventoux” a hamburgi muskotály szőlőfajtából előállított, sötét színű étkezési szőlő. Bogyói többnyire meglehetősen nagy méretűek, piros magokat nem tartalmaznak, általában változatos színűek, ropogósak, a hamburgi muskotályra sajátosan jellemző egyszerre intenzív és elegáns muskotályos illatúak. A „Muscat du Ventoux” egyik jellegzetes vonása az éréskor markánsabbá váló kékes szín. A bogyók felületét borító hamvasságot nem szabad eltávolítani. A bogyók egyenletesen oszlanak el a fürtön, cukortartalmuk magas.
      5.3.   A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat
      
      A földrajzi területet jellemző mediterrán éghajlat, elsősorban a napsütéses órák magas száma révén elősegíti a szőlő optimális érését. Emellett az érési időszakban az éjszakai és a nappali hőmérséklet közötti jelentős ingadozásért felelős Mont Ventoux befolyásának köszönhetően a földrajzi területen ideális körülmények alakultak ki a muskotályos szőlő kékes színének és a bogyók koncentrált aromáinak kialakulásához. A hűvös éjszakai hőmérsékletek különösen fontos szerepet játszanak az aromák megőrzésében.
      A szőlőmetszés gyakorlata a hozam csökkentése segítségével elősegíti a szőlőbogyók optimális érését. A szőlőtermesztők emellett kiemelt figyelmet fordítanak a levélzet gondozására. Munkájuknak köszönhetően ideális levélfelület alakul ki, ami a cukrok megfelelő fotoszintézisének, és ezzel a szőlő ízösszetevőinek és a bogyók elszíneződéséért felelős antocianinok kifejlődésének egyik meghatározó tényezője.
      
         Hivatkozás a termékleírás közzétételére
      
      (az 510/2006/EK rendelet 5. cikkének (7) bekezdése)
      https://www.inao.gouv.fr/fichier/CDCMuscatDuVentoux.pdf
      
         (1)  A rendeletet felváltotta a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendelet (HL L 343., 2012.12.14., 1. o.).